Samlet regning for EFI-skandale: Over én milliard kroner

Prisen for nedlukning af EFI er steget, og samtidig er der kommet nye udgifter til for et midlertidigt system.

Skandalen med Skats EFI-system kan samlet set komme til at koste skatteyderne over én milliard kroner, skriver DR.

Version2 i januar omtalte i januar, at nedlukningen ifølge et udbud fra Skat ville koste mellem 50 og 100 millioner kroner og vare fire år.

Men nu har Skatteministeriet fået bevilget 275 millioner kroner ekstra til at lukke EFI ned og udvikle nye it-systemer, der kan køre, indtil den permanente afløser for EFI er klar.

DR har gravet i sagen i forbindelse med dokumentarserien 'Skeletterne i SKAT', som bliver sendt i aften på DR2.

Merbevillingen på 275 millioner bliver omtalt i et fortroligt aktstykke, som Skatteministeriet sender til finansudvalget 17. december i 2015.

'Aktstykke E (…) vedrører udgifterne forbundet med afviklingen af EFI, herunder bl.a. til konsulentudgifter, analyser og tilrettelæggelse af afviklingsforløbet, samt påbegyndelse af analyse og gennemførelse af udbuddet af et nyt midlertidigt it-system til inddrivelse af restancer', skriver Skatteministeriet i en mail.

EFI kostede knap 700 millioner kroner at udvikle.

Dermed kommer den samlede regning for det skrottede it-systems pris nu op på 1,17 milliarder kroner.

Det sker som konsekvens af, at der igen er blevet fejlvurderet fra Skats og Skatteministeriets side af, hvor problematisk systemet er.

Og samtidig er det en erkendelse af, at der bliver nødt til at være et midlertidigt system, der kan inddrive, så det ikke er overladt kun til de personer, der nu sidder og taster samt laver beregninger manuelt for at inddrive danskernes gæld.

For sideløbende skal der udvikles et helt nyt inddrivelsessystem, der skal erstatte EFI og dettes såkaldte hjælpemotor.

Det nye system blev sendt i udbud i midten af december sidste år. Omkostningerne til systemet er sat til mellem 100 og 400 millioner kroner uden moms. Det er vides dog ikke med sikkerhed, hvornår det system er klar.

Skatteministeriet siger, at de regner med at systemet er klart i 2019. Og det stemmer overens med, at det midlertidige system er blevet udbudt til samlet fire år.

»Man bliver nødt til at have noget it-understøttelse, og det får man så udviklet, og der lærer man så i øvrigt af de fejl der har været med inddrivelsessystemet,« siger skatteminister Karsten Lauritzen til DR Fakta.